Nr. 142230/DMRISB/15.03.2019

DIRECŢIA MANAGEMENTUL RISCULUI LA INUNDAŢII ŞI SIGURANŢA BARAJELOR

CENTRUL OPERATIV PENTRU SITUAŢII DE URGENŢĂ

**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.03.2019, ora 08.00 – 15.03.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.03.2019, ora 07.00**

**RÂURI**

**Debitele au fost, în general, în scădere**, exceptând cursurile inferioare ale Mureșului, Timișului și Bârzavei, unde au fost în creştere prin propagare și râurile din bazinele hidrografice Crasna, Barcău, cele din Dobrogea, bazinele superioare ale Crișurilor, Someșului Mic și Arieșului, unde au fost relativ staţionare.

Debitele se situează, în general, la valori peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Crişul Negru, Târnava Mare, Bârzava, Moravița, Vedea, Argeş, Ialomiţa Bârlad, Prut, pe râurile din Dobrogea, bazinele mijlocii și inferioare ale Crișului Repede, Crișului Alb, Jiului, Oltului și bazinul superior al Timișului.

Formațiunile de gheață (gheaţă la mal) existente, izolat, în bazinele superioare ale Lotrului şi Bistriţei au fost în restrângere și diminuare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând râurile din bazinele hidrografice Iza, Tur, Lăpuș, unde vor fi în creștere ca urmare a efectului combinat al precipitațiilor prevăzute, cedării apei din stratul de zăpadă și propagării și râurile din bazinele hidrografice Vișeu, Crasna, Barcău, cele din Dobrogea, bazinele superioare ale râurilor: Someș, Crișuri, Mureș, Someșul Mic, Bega, Timiș, Bârzava, Moravița, Caraș, Nera, Cerna, Olt, afluenții de dreapta ai Siretului, unde vor fi relativ staționare.

Creșteri izolate de niveluri și debite ca urmare a precipitațiilor slabe prevăzute și cedării apei din stratul de zăpadă se pot înregistra pe unele râuri mici din nordul Transilvaniei și zonele de munte.

Formațiunile de gheață (gheaţă la mal) existente în bazinele superioare ale Lotrului şi Bistriţei vor fi în restrângere, diminuare și eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 14 – 15.03.2019 a fost în creștere, având valoarea de 5800 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere pe sectorul Gruia – Bechet și în creștere pe sectorul Corabia – Tulcea.

**Debitul la intrarea în ţară (secţiunea Baziaş) va fi în creștere (6000 m3/s).**

În aval de Porţile de Fier debitele vor fi în scădere pe sectorul Gruia – Corabia şi în creștere pe sectorul Tr. Măgurele – Tulcea.

**2.** **Situaţia meteorologică în intervalul 14.03.2019, ora 08.00 –15.03.2019, ora 06.00**

**ÎN ŢARĂ**

Vremea a fost, în general, normală sub aspect termic, doar în Moldova valorile termice au caracterizat o vreme caldă. Cerul a fost variabil, cu înnorări și ploi slabe pe arii restrânse în Oltenia și Muntenia și izolat în Banat, Maramureș și Transilvania. La munte local a nins. Vântul a suflat slab și moderat, cu ușoare intensificări în regiunile estice. Stratul de zăpadă s-a menținut în zonele de munte și măsoară în platformele stațiilor meteorologice până la 250 cm în Masivul Făgăraș - la Bâlea Lac. Temperaturile maxime au fost cuprinse între 7 grade la Joseni, Câmpulung, Dedulești, Câmpina, Constanța și Constanța - Dig și 14 grade la Giurgiu, iar la ora 06 se înregistrau -6 grade la Apa Neagră, Miercurea Ciuc și Sfântu Gheorghe (jud. Covasna) și 6 grade la Oradea, Oltenița, Constanța și Sulina.

**LA BUCUREŞTI**

Vremea a continuat să se încălzească ușor. Cerul a prezentat înnorări temporare și în cursul nopții trecător a plouat slab. Vântul a suflat slab până la moderat. Temperatura maximă a fost de 12 grade la Afumați și Băneasa și 13 grade la Filaret, iar la ora 06 se înregistrau 2 grade la Băneasa, 4 grade la Afumați și 5 grade la Filaret.

**3. Prognoza meteorologică în intervalul 15.03.2019, ora 08.00 –16.03.2019, ora 08.00**

**ÎN ŢARĂ**

Valorile termice se vor situa ușor peste cele caracteristice perioadei în cea mai mare parte a țării. În vest, centru și nord vor fi înnorări și precipitații, pe arii mai extinse seara și noaptea. Acestea vor fi sub formă de ploaie, iar la munte și local în Maramureș și în nordul Transilvaniei vor fi mixte. Izolat cantitățile de apă vor depăși 10 l/mp. În restul teritoriului cerul va fi variabil, cu unele înnorări și izolat ploi în prima parte a intervalului. Vântul va sufla slab și moderat, cu intensificări pe creste, iar la cote mai reduse și în vestul și centrul teritoriului. Temperaturile maxime vor fi cuprinse între 7 și 17 grade, iar cele minime se vor situa, în general, între -3 și 4 grade.

**LA BUCUREŞTI**

Valorile termice se vor situa ușor peste cele caracteristice perioadei. Cerul va fi variabil, iar vântul va sufla slab și moderat. Temperatura maximă se va situa în jurul valorii de 14 grade, iar cea minimă va fi de 0...2 grade.

**4. Buletin nivometeorologic emis pentru perioada 14 martie 2019 – 15 martie 2019**

**Evoluția vremii în ultimele 24 de ore:**

Vremea a fost apropiată de normalul termic al perioadei. Cerul a fost variabil, cu unele înnorări temporare. În cursul dimineții, în Carpații Occidentali și izolat în vestul Meridionalilor, a nins slab. Vântul a suflat slab și moderat, cu unele intensificări temporare, spulberând zăpada pe creste. Pe arii restrânse s-a semnalat ceață, asociată izolat și cu depuneri de chiciură. La peste 1600 m grosimea stratului de zăpadă s-a menținut constantă, în timp ce la altitudini mai mici de 1600 m stratul a scăzut ușor, în general cu 1-5 cm.

**Grosimea stratului de zăpadă în 14.03.2019, ora 14:**

Carpații Meridionali: 245 cm la Bâlea-Lac, 143 cm Vf. Țarcu, 131 cm la Vf. Omu, 70 cm la Păltiniș, 56 cm la Sinaia, 50 cm la Parâng, 38 cm la Cuntu, 36 cm la Predeal, 9 cm la Fundata;

Carpații Orientali: 102 cm la Vf. Călimani, 122 cm la Vf. Lăcăuți, 81 cm la Bucin, 81 cm la Vf. Ceahlău-Toaca, 37 cm la Iezer - Vf. Pietrosul Rodnei, strat discontinuu la Poiana Stampei;

Carpații Occidentali: 72 cm la Semenic, 68 cm la Stâna de Vale, 66 cm la Vlădeasa cota 1400 m, 41 cm la Vf. Vlădeasa, 43 cm la Băișoara, strat discontinuu la Roșia Montană.

**Evoluţia vremii în intervalul 14.03.2019 ora 20 – 15.03.2019 ora 20:**

Vremea va fi apropiată de normalul termic al perioadei. Cerul va fi variabil, cu înnorări temporare mai ales în ultima parte a intervalului când pe arii restrânse va ninge, iar la altitudini mai mici de 1600 m, precipitațiile vor fi mixte. Vântul va sufla slab și moderat din sector sud-vestic, cu unele intensificări temporare în cursul zilei de vineri. Local se va semnala ceață.

**Peste 1800 m:** temperaturi minime: -13 la -8 gr.C; temperaturi maxime: -9 la -2 gr.C;

**Sub 1800 m:** temperaturi minime: -8 la -4 gr.C; temperaturi maxime: -4 la 5 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m, în primii 15 cm de la suprafață se regăsește un strat de zăpadă ușoară, cu coeziune slabă între cristale și cu stratul subiacent. Sub acest strat instabil sunt prezente plăci de vânt, care chiar la supraîncărcări slabe pe pantele mai înclinate se pot desprinde de straturile aflate dedesubt, declanșând avalanșe de dimensiuni mici sau medii. Riscul este mai ridicat în zonele cu depozite însemnate de zăpadă.

Sub 1800 m, stratul este, în general, compactat și va continua să se taseze, procesul fiind mai accentuat la altitudini mai mici de 1600 m, unde temperaturile diurne pozitive vor favoriza umezirea stratului de zăpadă la suprafață. Riscul de declanșare a avalanșelor se menține moderat în special pe pantele cu înclinare mare și cu depozite de zăpadă mai însemnate. Spontan, îndeosebi după-amiaza, se pot declanşa curgeri sau avalanşe de topire, în general de mici dimensiuni.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m, stratul este compactat și stabilizat în profunzime, iar principalul risc îl reprezintă plăcile de vânt care se regăsesc pe majoritatea versanților. La supraîncărcări mici sau chiar spontan, pe pantele cu înclinație mai mare de 35 de grade, plăcile de vânt se pot desprinde de straturile subiacente, declanșând avalanșe de dimensiuni mici sau medii. Riscul este mai mare pe văi și în zone cu depozite mari de zăpadă.

Sub 1800 m, stratul este, în general, stabilizat și va continua să se taseze sub acțiunea temperaturilor ușor pozitive și a insolației. Riscul declanșării avalanșelor rămâne moderat la supraîncărcări mari pe pante foarte înclinate, cu depozite mai însemnate de zăpadă. Spontan, îndeosebi după-amiaza și la altitudini mai mici de 1600 m, se pot declanşa curgeri sau avalanşe de topire, în general de mici dimensiuni.

**Stabilitatea şi evoluţia stratului de zăpadă în masivele Țarcu – Godeanu și Parâng - Șureanu: risc moderat**

La peste 1800 m, stratul de zăpadă este înghețat la suprafață și stabilizat în profunzime. Pe fondul vântului intens din zilele precedente, s-au format noi plăci de vânt, preponderent pe vesanții estici și sud-estici. Pe pantele suficient de înclinate, la supraîncărcări mari, plăcile de vânt se pot desprinde de stratul subiacent declanșând avalanșe, riscul fiind mai ridicat pe văi și în zone cu depozite însemnate de zăpadă.

Sub 1800 m, stratul este, în general, stabilizat și în timpul zilei va continua să se taseze și să se umezească. Avalanșe se pot declanșa la supraîncărcări mari pe pante foarte înclinate, unde există acumulări mari de zăpadă. La altitudini sub 1600 m, pe pantele foarte înclinate, după-amiaza, se pot declanşa curgeri sau avalanşe mici de topire.

**Stabilitatea şi evoluţia stratului de zăpadă în Munții Vlădeasa – Muntele Mare: risc moderat**

Stratul de zăpadă este compactat și în mare parte stabilizat, iar la altitudini mai mici de 1500 m, temperaturile ușor pozitive vor menține procesul de topire și de tasare a stratului. La supraîncărcări mari, pe pantele foarte înclinate și în zone cu acumulări însemnate de zăpadă, se pot declanşa avalanşe.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La peste 1800 m, stratul este relativ stabilizat. Riscul principal este reprezentat de plăcile de vânt care s-au format în ultimele zile, cu coeziune relativ slabă cu stratul subiacent, și care pe pante foarte înclinate, la supraîncărcări mari, se pot desprinde de stratul de dedesubt declanșând avalanșe.

Sub 1800 m, stratul este, în general, stabilizat. Pe pantele mai înclinate și pe văi, unde zăpada este depusă în acumulări mari, la supraîncărcări și izolat spontan, există riscul declanșării de avalanșe sau curgeri de zăpadă.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională Apele Române** informează despre producerea, în data de 14.03.2019, la ora 14:00, unei poluări accidentale a apei pârâului Pocloş, afluent de stânga al râului Mureș, cu ape uzate încărcate cu suspensii, în zona municipiului Târgu Mureş, judeţul Mureş. Reprezentanţii A.B.A. Mureş s-au deplasat pe teren pentru investigaţii.

**Administrația Națională Apele Române** revine cu informaţii privind poluarea cu ape uzate insuficient epurate a apei râului Mureş, care a fost semnalată în data de 10.03.2019, la ora 16:30, în zona localităţii Cristeşti, judeţul Mureş. Nu s-a înregistrat mortalitate piscicolă.

Rezultatele analizelor de laborator se prezintă astfel:

|  |  |  |  |  |  |  |
| --- | --- | --- | --- | --- | --- | --- |
| **Indicatorul de calitate** | **U.M.** |  | **Apă uzată -din conducta de evacuare de la staţia de epurare ape uzate a SC COMPANIA AQUASERV Tg. Mureş**Proba 1 |  |  |  |
| **Apă de suprafață r. Mureş, (amonte 50 m de evac. St. de epurare a SC Compania Aquaserv SA Tg. Mureş)**Proba 3 | **Apă de suprafață r. Mureş, (aval 50 m de evac. St. epurare a SC Compania Aquaserv SA Tg. Mureş)**Proba 2 | **Limite conform Ord. 161/2006 pentru clasa a II-a de calitate-****ape de suprafață** | **Limite  stabilite prin HG 188/2002****(NTPA 001-ape uzate)** |
| *ora recoltării* |  | 19:00 | 18:30 | 18:45 |  |  |
| **pH** | Unit.pH | **8,0 ( 23,9°C)** | **7,3 ( 23,6°C)** | **7,5 ( 23,6°C)** | **6,5-8,5** | **6,5-8,5** |
| **Materii in suspensie** | mg/l | **215** | **426** | **283** |  | **35** |
| **CCO-Cr** | mg/l O2 | **23,6** | **536,0** | **116,0** | **25** | **125** |
| **Azot total** | mg/l N | **2,81** | **3,78** | **3** | **7** | **10** |
| **Fosfor total** | mg/l P | **0,223** | **0,807** | **0,257** | **0,2** | **1** |

Se constată următoarele:

-concentraţia indicatorilor materii în suspensie şi substanţe organice, din apele uzate evacuate, depăşeşte cu mult limita stabilită prin HG 188/2002 (NTPA 001-ape uzate);

-o deteriorare a calității, în aval circa 50 m de sursa de evacuare față de amonte, în ceea ce priveşte conţinutul de substanţe organice (CCO-Cr), neîncadrându-se în limitele admise conform Ordinului nr.161/2006 pentru clasa a II-a de calitate.

S-au trasat următoarele măsuri poluatorului (SC Compania AQUASERV SA Tg. Mureş, stația de epurare Cristești):

-respectarea întocmai şi în permanenţă a prevederilor Autorizaţiei de gospodărire a apelor şi a Legii Apelor nr. 107/1996 cu modificările şi completările ulterioare.

**2.3. Pe Marea Neagră**

**Administrația Națională Apele Române** informează că în data de 14.03.2019, a fost semnalată, de un reprezentant al ONG Mare Nostrum, prezenţa unui delfin eşuat pe plaja aferentă Taberei de Copii Năvodari.

A fost informat, conform protocolului de colaborare, I.N.C.D.M.”Grigore Antipa”.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 13.03.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**Garda Naţională de Mediu – Comisariatul Judeţean Suceava** revine cu informaţii privind incediul produs în data de 11.03.2019, la ora 21:12, la platforma de stocare temporară deşeuri menajere din municipiul Rădăuţi (zona Scruntari), judeţul Suceava, din cauza unor scântei. Incendiul a fost stins de I.S.U. Suceava, în data de 12.03.2019, la ora 01:42. Au ars deşeuri menajere de pe o suprafaţă de aproximativ 1000 mp.

În data de 12.03.2019, la ora 09:08, I.S.U. Suceava a intervenit din nou pentru stingerea mai multor focare de pe o suprafaţă de aproximativ 400 mp. Incendiul a fost stins în aceeaşi zi, la ora 11:00.

1. **În domeniul solului şi vegetaţiei**

**Administrația Rezervației Biosferei Delta Dunării** revine cu informaţii despre incendiul izbucnit în data de 13.03.2019, la ora 12:30, în zona Canal Cordon Litoral – mal stâng, în apropiere de localitatea Sfântu Gheorghe, judeţul Tulcea. Incendiul s-a stins de la sine în aceeaşi zi, la ora 23:00. Au ars aproximativ 5 ha de stuf, papură şi vegetaţie uscată. Nu s-au observat mortalităţi la păsări sau mamifere sălbatice.

**Garda Forestieră Cluj** informează despre producerea în data de 14.03.2019, la ora 06:45, unui incendiu de litieră pe raza Ocolului Silvic Blaj, în zona localităţii Valea Lungă, judeţul Alba. A fost afectată o suprafață de 1,2 ha. Incendiul a fost stins în aceeaşi zi, la ora 08:30, de personalul silvic și cetățeni.

**Garda Forestieră Timişoara** informează despre producerea în data de 13.03.2019, la ora 18:35, unui incendiu de litieră pe raza Ocolului Silvic Moldova Nouă, în zona localităţii Sicheviţa, judeţul Caraş-Severin. A fost afectată o suprafață de 3,0 ha. Incendiul a fost stins în aceeaşi zi, la ora 23:15, de personalul silvic, pompieri militari și cetățeni. Cauza izbucnirii incendiului a fost propagarea focului de pe terenurile agricole limitrofe.

**Garda Forestieră Râmnicu Vâlcea** informează despre producerea următoarelor incendii de litieră:

- în data de 10.03.2019, ora 15:00, pe raza D.S. Gorj, O.S. Hurezani, localitatea Bustuchin, judeţul Gorj, fiind afectată o suprafață de 2,4 ha, în fond forestier proprietate publică de stat, stins în data de 11.03.2019, la ora 03:00;

- în data de 10.03.2019, ora 18:30, pe raza D.S. Gorj, O.S. Hurezani, localitatea Berleşti, judeţul Gorj, fiind afectată o suprafață de 1,1 ha, în fond forestier proprietate publică de stat şi privată, stins în aceeaşi zi, la ora 21:30.

Cauza izbucnirii incendiilor a fost propagarea focului de pe terenurile agricole limitrofe.

**Garda Forestieră Suceava** informează despre producerea unor doborâturi de vânt, în perioada 09.03.2019-11.03.2019, care au afectat o suprafaţă cumulată de 8929,2 ha de arboret răşinoase şi foioase, cu vârsta între 40-150 de ani, fiind estimat un volum de masă lemnoasă doborâtă de circa 19,758 mii m.c., în fond forestier proprietate a statului şi proprietate privată, în zona de munte şi deal din cadrul O.S. Crucea, O.S. Moldoviţa, O.S. Stulpicani, O.S. Falcău, O.S. Pojorâta, O.S. Gura Humorului şi O.S. Fălticeni. S-au luat următoarele măsuri: degajarea drumurilor de acces şi organizarea punerii în valoare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.03.2019-14.03.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Director General,**

**Simona Olimpia NEGRU**

**Şef Centru Operativ**

**Dispecer,**

**Marius ABABI**